ΚΑΝΟΝΙΣΜΟΣ (ΕΟΚ) αριθ. 2783/76 ΤΗΣ ΕΠΙΤΡΟΠΗΣ της 17ης Νοεμβρίου 1976 περί τροποποιήσεως του κανονισμού (ΕΟΚ) αριθ. 955/70 "περί των ανακοινώσεων των Κρατών Μελών σχετικά με τις εισαγωγές των προτιμησιακών ζαχάρεων"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 3330/74 του Συμβουλίου της 19ης Δεκεμβρίου 1974 περί κοινής οργανώσεως αγοράς στον τομέα της ζάχαρης(1), όπως τροποποιήθηκε τελευταία με τον κανονισμό (ΕΟΚ) αριθ. 1487/76(2), και ιδίως το άρθρο 34,

Εκτιμώντας:

ότι, σε περίπτωση ανασυντάξεως των λεπτομερειών εφαρμογής για την εισαγωγή των προτιμησιακών ζαχάρεων, πραγματοποιουμένης στο πλαίσιο του κανονισμού (ΕΟΚ) αριθ. 2782/76 περί θεσπίσεως των λεπτομερειών εφαρμογής για την εισαγωγή προτιμησιακών ζαχάρεων(3) και χάριν σαφήνειας και αποτελεσματικότητος, αρμόζει να ανασυγκεντρωθούν εντός του κανονισμού (ΕΟΚ) αριθ. 955/70 της Επιτροπής της 26ης Μαΐου 1970 περί των ανακοινώσεων των Κρατών Μελών που αφορούν την παρέμβαση και τις συναλλαγές στον τομέα της ζάχαρης(4), όπως τροποποιήθηκε τελευταία με τον κανονισμό (ΕΟΚ) αριθ. 720/76(5), όλες οι διατάξεις οι σχετικές με τις ανακοινώσεις σχετικά με την εισαγωγή αυτών των ζαχάρεων- ότι ο εν λόγω κανονισμός πρέπει να προσαρμοσθεί κατάλληλα-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως της Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κείμενο του άρθρου 5 σημείο 1 του κανονισμού (ΕΟΚ) αριθ. 955/70 αντικαθίσταται με το ακόλουθο κείμενο:

"1. Κάθε εβδομάδα, για την προηγούμενη εβδομάδα:

α) τις ποσότητες λευκής ζάχαρης, ακατέργαστης ζάχαρης και μελάσσας για τις οποίες εκδόθηκε πιστοποιητικό εισαγωγής ή εξαγωγής-

β) τις ποσότητες λευκής ζάχαρης και ακατέργαστης ζάχαρης για τις οποίες εκδόθηκε πιστοποιητικό εξαγωγής και πιστοποιητικό εισαγωγής σύμφωνα με το άρθρο 14α του κανονισμού (ΕΟΚ) αριθ. 2048/75."

Άρθρο 2

Το ακόλουθο άρθρο 7α καταχωρείται στον κανονισμό (ΕΟΚ) αριθ. 955/70:

"Άρθρο 7α

Κάθε Κράτος Μέλος, όσον αφορά τις εισαγωγές της προτιμησιακής ζάχαρης:

1. Ανακοινώνει στην Επιτροπή, το αργότερο την 21η κάθε μηνός, για τον προηγούμενο ημερολογιακό μήνα, τις ποσότητες της ζάχαρης για τις οποίες εκδόθηκε πιστοποιητικό εισαγωγής για εισαγωγή σύμφωνα με τον κανονισμό (ΕΟΚ) αριθ. 2782/76, χωριστά για κάθε κράτος, χώρα ή έδαφος καταγωγής.

2. Αποστέλλει στην Επιτροπή, το αργότερο την 21η κάθε μηνός, για τον προηγούμενο ημερολογιακό μήνα:

α) τα αντίγραφα των πιστοποιητικών κυκλοφορίας των εμπορευμάτων EUR 1-

β) τα αντίγραφα του αποδεικτικού που προβλέπεται στο άρθρο 7 παράγραφος 2 του κανονισμού (ΕΟΚ) αριθ. 2782/76-

γ) κατά περίπτωση, τα αντίγραφα της δηλώσεως που προβλέπεται στο άρθρο 1 παράγραφος 3 δεύτερο εδάφιο του κανονισμού (ΕΟΚ) αριθ. 2782/76.

3. Ανακοινώνει στην Επιτροπή, το αργότερο μέχρι το τέλος του μηνός Αυγούστου κάθε έτους:

α) τη συνολική ποσότητα λευκής ζάχαρης (σε μετρικούς τόννους)- και

β) τη συνολική ποσότητα ακατέργαστης ζάχαρης 'ως έχει' (σε μετρικούς τόννους), που πραγματικά εισήχθη στο εν λόγω Κράτος Μέλος μέσα στην περίοδο παραδόσεως που λήγει την 30ή Ιουνίου του ιδίου έτους.

Επί πλέον, για την ποσότητα που προβλέπεται υπό β), ανακοινώνει τη μέση σταθμική πολωσιμετρική ένδειξη (εκπεφρασμένη με 6 δεκαδικά).

Οι ανακοινώσεις αυτές παρέχονται χωριστά για κάθε κράτος, χώρα ή έδαφος καταγωγής.

Όταν οι ποσότητες που προβλέπονται υπό α) και β) είναι μηδέν, το ενδιαφερόμενο Κράτος Μέλος υποχρεούται να ενημερώσει επίσης την Επιτροπή."

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 17 Νοεμβρίου 1976.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 359 της 31.12.1974, σ. 1.

(2) ΕΕ αριθ. Ν 167 της 26.6.1976, σ. 9.

(3) ΕΕ αριθ. Ν 318 της 18.11.1976, σ. 13.

(4) ΕΕ αριθ. Ν 114 της 27.5.1970, σ. 16.

(5) ΕΕ αριθ. Ν 84 της 31.3.1976, σ. 31.